### NN 85/2019 (11.9.2019.), Rješenje o određivanju područja stalnog graničnog prijelaza za međunarodni promet putnika u cestovnom prometu Baranjsko Petrovo Selo

POLICIJSKA UPRAVA OSJEČKO-BARANJSKA

1738

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16) i Ugovora između Republike Hrvatske i Republike Mađarske o obavljanju kontrole graničnog prometa u cestovnom, željezničkom i vodnom prometu (»Narodne novine«, MU, broj 6/04, a u vezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj 150/04) i člankom 15. Uredbe o graničnim prijelazima Republike Hrvatske (»Narodne novine« broj 79/13), Policijska uprava osječko-baranjska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U CESTOVNOM PROMETU BARANJSKO PETROVO SELO

Članak 1.

Područje stalnog graničnog prijelaza za međunarodni promet putnika u cestovnom prometu Baranjsko Petrovo Selo obuhvaća prostor, na kojem se nalazi državna cesta DC-211, od granične crte na državnoj granici s Mađarskom u dubinu teritorija Republike Hrvatske, duljine 192 m.

Članak 2.

Ukupna površina stalnog graničnog prijelaza za međunarodni promet putnika u cestovnom prometu Baranjsko Petrovo Selo iznosi 4 016 m2.

Članak 3.

Područje stalnog graničnog prijelaza za međunarodni promet putnika u cestovnom prometu Baranjsko Petrovo Selo obuhvaća dijelove katastarskih čestica 1483 i 1607/2 k.o. Baranjsko Petrovo Selo.

Na području stalnog graničnog prijelaza za međunarodni promet putnika u cestovnom prometu Baranjsko Petrovo Selo nalazi se zidani objekt u kojem su smještene prostorije granične policije, nadstrešnica iznad mjesta obavljanja granične kontrole putničkog prometa dimenzija 8 x 8 m, 1 ulazna i 1 izlazna prometna traka za putnički promet i parkirališni prostor dimenzija 20 x 4 m.

Područje stalnog graničnog prijelaza za međunarodni promet putnika u cestovnom prometu Baranjsko Petrovo Selo nije ograđeno.

Članak 4.

Na temelju članka 6. stavka 1. Zakona o potvrđivanju Ugovora između Republike Hrvatske i Republike Mađarske o obavljanju kontrole graničnog prometa u cestovnom, željezničkom i vodnom prometu (»Narodne novine«, MU, broj 6/04), te sukladno članku 7. Protokola između Vlade Republike Hrvatske i Vlade Mađarske o izmjenama i dopunama Protokola između Vlade Republike Hrvatske i Vlade Republike Mađarske o provedbi Ugovora između Republike Hrvatske i Republike Mađarske o obavljanju kontrole graničnog prometa u cestovnom, željezničkom i vodnom prometu od 25. lipnja 2013. godine, hrvatska granična policija od 15. rujna 2014. godine obavlja graničnu kontrolu na mađarskom državnom području, zajedničkom službenom mjestu za obavljanje granične kontrole, graničnom prijelazu Beremend koji je od granične crte udaljen 145 metara.

Članak 5.

Stupanjem na snagu ovog Rješenja prestaje važiti Rješenje o određivanju područja stalnog međunarodnog cestovnog graničnog prijelaza II. kategorije Baranjsko Petrovo Selo (»Narodne novine« broj 43/06.).

Članak 6.

Ovo Rješenje stupa na snagu osmoga dana od dana objave u »Narodnim novinama«.

Broj: 511-07-40-63-34/28-19

Osijek, 4. rujna 2019.

Načelnik Policijske uprave
 Ladislav Bece, v. r.